EUROPOS PARLAMENTO IR TARYBOS REGLAMENTAS (EB) Nr. 1366/2006
2006 m. rugsėjo 6 d.
iš dalies keičiantis Reglamento (EB) Nr. 2037/2000 nuostatas dėl hidrochlorfluorangliavandenilių kvotų paskirstymo bazinių metų, taikomų 2004 m. gegužės 1 d. į Europos Sąjungą įstojusioms valstybėms narėms
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 175 straipsnio 1 dalį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi Sutarties 251 straipsnyje nustatytos tvarkos (2),
kadangi:
(1)
2000 m. birželio 29 d. Europos Parlamento ir Tarybos reglamente (EB) Nr. 2037/2000 dėl ozono sluoksnį ardančių medžiagų (3) hidrochlorfluorangliavandenilių (HCFC) kvotų paskirstymo baziniais metais laikomi 1999 m. HCFC rinka dešimtyje naujųjų valstybių narių nuo 1999 m. gerokai pakito - atsirado naujos bendrovės ir pakito užimamos rinkos dalys. Jei paskirstant HCFC kvotas tose naujosiose valstybėse narėse baziniais metais būtų laikomi 1999 m., didelė dalis bendrovių negautų importo kvotos. Tai galėtų būti laikoma šališkumu, ir taip galėtų būti pažeisti nediskriminavimo ir teisėtų lūkesčių principai.
(2)
Paprastai kvotos turėtų būti grindžiamos turimais naujausiais ir tiksliais skaičiais siekiant užtikrinti, kad naujosiose valstybėse narėse nebūtų išstumiama dalis importuojančių bendrovių. Todėl yra tinkama pasirinkti tuos metus, apie kuriuos turima naujausių duomenų. Siekiant geriausiai atspindėti komercinę HCFC rinkos padėtį dešimtyje naujųjų valstybių narių, skirstant kvotas tų valstybių narių bendrovėms turėtų būti remiamasi 2002 ir 2003 m. rinkos dalies vidurkiu.
(3)
Todėl reikėtų atitinkamai iš dalies pakeisti Reglamentą (EB) Nr. 2037/2000,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2037/2000 4 straipsnio 3 dalies i punktas papildomas šiuo papunkčiu:
„i)
nukrypstant nuo h punkto, kiekvienas gamintojas ir importuotojas Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje užtikrina, kad apskaičiuotas hidrochlorfluorangliavandenilių kiekis, kurį jis pateikia į rinką arba naudoja savo reikmėms, išreikštas b, d, e ir f punktuose nurodytų apskaičiuotų kiekių procentine dalimi, neviršytų jų procentinės rinkos dalies 2002 ir 2003 m. vidurkio.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre, 2006 m. rugsėjo 6 d.